রাশিয়ার কাঁচা মহাসড়ক :  ভাবছো, এবার নির্ঘাত গুল মারছি। মহাসড়ক বা হাইওয়ে-ই যদি হবে, তবে আর সেটা কাঁচা হয় কি করে। কাঁচা রাস্তা তো  হয় গ্রামে। এখন তো সেখানেও সব রাস্তাও প্রায় পাকা হয়ে গেছে। আর রাশিয়ার মতো দেশে কিনা একটা আস্ত হাইওয়েই কাঁচা! আসলে ঘটনা হলো, সাইবেরিয়া থেকে ইয়াকুটস্ক পর্যন্ত এই রাস্তাটি বছরের ১০ মাসই বরফে ঢাকা থাকে। পাকা করবে কিভাবে বলো? আর তুষার ঢাকা কাঁচা রাস্তা কেমন বিপজ্জনক একবার ভাবো তো দেখি। আর ভয়ের কিন্তু এখানেই শেষ নয়। বছরের ২ মাস আবার ওখানে বরফ যায় গলে যায়। তখন বরফ গলা পানিতে পুরো রাস্তা একেবারে কাদা হয়ে যায়। বর্ষাকালে আমাদের ঢাকা শহরের রাস্তা আর কি এমন কাদা হয়, বলো? হাজার হোক, আমাদের রাস্তাগুলো তো সব পাকা-ই! ওখানে  তখন কী যে লম্বা লম্বা সব জ্যাম হয়! হাজার হাজার গাড়ি আটকা পড়ে যায় রাস্তার দুপাশে। আর তাতে ডাকুরা যে কী খুশি হয়! হাজার হাজার গাড়ির ভীড়ে পুলিশ আর কতো পাহারা দেবে বলো। ডাকুরা মহানন্দে ডাকাতি করতে শুরু করে দেয়। তবেই বোঝো, কেমন বিপদ এই রাস্তায়!